ועדת החוקה, חוק ומשפט, כנסת 24, פרוטוקול מספר 152, 2021-12-28 14:17

גלעד קריב: אני פותח את הדיון בנושא טיוטת צו המונחת לפנינו לצמצום השימוש במזומן (הארכת הוראת השעה לעניין שימוש במזומן בעסקאות עם תושבי האזור או תושבי המועצה הפלסטינית), התשפ"ב-2021.

גלעד קריב: אנחנו מיד נבקש את ההסבר וניגש להצבעה.

גלעד קריב: אני מזכיר שהצו הזה קשור לחקיקה של צמצום השימוש במזומן.

גלעד קריב: אנחנו עסקנו לפני, דומני כחודש וחצי - חודשיים במדרגה הנוספת שהוכנסה לנושא צמצום השימוש במזומן.

גלעד קריב: אני כבר הודעתי באותה ישיבה שבכוונתי לקיים, עוד בתוך המושב הזה, בחודש פברואר או מרץ, דיון מעקב בהתארגנות לקראת ובפתרונות, אבל ישנה סוגיה אחת שאנחנו נדרשים אליה והיא בעצם העדר מענה רגולטורי, טכנולוגי לאפשרות של תשלום לעובדים מן הרשות הפלסטינית באמצעים הקבועים בחוק.

גלעד קריב: החוק כולל בעצם את המנגנון שמאפשר בהוראת שעה החרגה של תשלום שכר לעובדים מן הרשות הפלסטינית מהוראות החוק.

גלעד קריב: זו הוראת שעה שפוקעת עם סיומה של השנה האזרחית בעוד ימים אחדים, ולכן אנחנו מביאים את טיוטת הצו.

גלעד קריב: זאת כפי שאמרנו ודיברנו על כך בדיון הקודם - לכן אני אומר מדוע מבחינתי אנחנו לא מקיימים דיון ארוך בנושא.

גלעד קריב: נשמע את נציגי משרד האוצר, אם תהיינה שאלות והתייחסויות של החברים הנוכחים - בבקשה.

גלעד קריב: אם לא, ניגש מיד להצבעה.

נתנאל אשרי: כמו שאמרת, יושב הראש, אנחנו מביאים את הצו להארכת הוראת השעה בעניין תושבי האזור בהמשך לתהליך שנעשה כאן לפני חודשיים.

נתנאל אשרי: נעדכן גם את הוועדה שאנחנו בתהליך מאוד מאומץ בתוך האוצר למציאת פתרונות לעניין העברת השכר לעובדים פלסטינים.

נתנאל אשרי: קיבל על זה אחריות לצורך העניין אגף החשב הכללי.

נתנאל אשרי: אנחנו אופטימיים מאוד ביחס לזה שלא נצטרך להאריך את הוראת השעה פעם נוספת.

גלעד קריב: תודה רבה.

גלעד קריב: אני רוצה להזכיר גם, א', שבהעדר הוראת השעה אנחנו דוחקים הרבה מאוד מעסיקים ישראלים, לצערנו, להיות במצב שהם מתפתים לעבור על הוראות החוק, כחזקה שהם רוצים לשלם שכר לעובדיהם.

גלעד קריב: ב', חלק גדול מהרציונלים הסוציאליים במהלך הזה - בחוק הכללי יש הרבה בעיות, אבל הרצון להסדיר את תשלום השכר בצורה שקופה וברורה גם קשור להגנה על הזכויות הסוציאליות של העובדים.

גלעד קריב: זה דבר שאנחנו מכירים בו.

גלעד קריב: גם לעובדים שאינם ישראלים מגיע שתישמרנה הזכויות הסוציאליות שלהם שמוגדרות בחקיקה.

שמחה רוטמן: אני רק מציין שהצו לא חל רק על עובדים.

שמחה רוטמן: יש פה הצדקה והיגיון לא רק בעניין של עובדים, אבל הוא לא חל רק על עובדים.

גלעד קריב: אתה צודק, וטוב שאתה מתקן.

גלעד קריב: בוודאי שישנם עוד מקרים, אבל אני חושב שהדבר המרכזי שהעסיק זו העובדה שישנם עשרות אלפי מועסקים מהאזור, מהרשות הפלסטינית, במשק הישראלי, וזו הסיבה.

גלעד קריב: בכפוף לזה שאני אומר שיתקיים דיון מעקב בחודש פברואר או מרץ, עוד במושב הזה, על ההיבטים הרחבים של החוק וגם על ההתארגנות בהקשר הזה של משרד האוצר, אני מציע שאלא אם ישנן שאלות או התנגדויות נצביע.

גלעד קריב: כן, חבר הכנסת מקלב.

אורי מקלב: רק שאלת הבהרה: יש לכם רישום על ההעברות האלה, או שזה כרצון איש ואיש?

אורי מקלב: אלה שמשלמים במזומן מדווחים לכם?

נתנאל אשרי: רשות האוכלוסין מוציאה תלושים לכל העובדים הפלסטינים.

נתנאל אשרי: מהבחינה הזאת בוודאי שיש תיעוד, פשוט התשלום נעשה במזומן.

אורי מקלב: אתה יודע את ההיקף של התשלום?

שמחה רוטמן: התיעוד של רשות האוכלוסין הוא לעובדים החוקיים, אבל הצו מתיר לשלם גם לעובדים הלא חוקיים.

נתנאל אשרי: נכון, אנחנו מדברים על העובדים החוקיים.

גלעד קריב: בסדר.

אורי מקלב: הצו מאפשר?

שמחה רוטמן: הצו מאפשר לשלם גם לעובד לא חוקי במזומן.

שמחה רוטמן: אם אתה מתעסק עם תושב אזור, מותר לך להעביר לו כסף מזומן.

שמחה רוטמן: לעובדים חוקיים יש את הרישיון.

גלעד קריב: יש מספיק חוקים שאוסרים להעסיק באופן לא חוקי עובדים מהאזור או מהגרי עבודה שאין בידיהם רישיון עבודה.

גלעד קריב: החוק הזה לא בא לפתור את העניין.

אורי מקלב: אבל ללא חוקיים יש תלוש?

אורי מקלב: אין להם תלוש.

שמחה רוטמן: אין להם תלוש, הם לא רשומים בשום מקום.

אורי מקלב: והחוק הזה מאפשר מאיזה היבט?

שמחה רוטמן: גם אם אתה הולך וקונה ספה ברשות הפלסטינית, אתה יכול לשלם שם במזומן סכום של 20 אלף שקל, ואף אחד לא יכול להגיד לך מילה.

גלעד קריב: זה נובע מהפער הטכנולוגי.

אורי מקלב: מה היקף הסכומים שמועברים?

נתנאל אשרי: רק בשכר אנחנו מדברים על סדרי גודל של עשרה מיליארד שקל מדי שנה.

אורי מקלב: זה הכל?

שמחה רוטמן: בשכר מוכר.

נתנאל אשרי: רק בשכר מוכר.

אורי מקלב: אז זה הסכום שאנחנו מדברים עליו.

אורי מקלב: העסקאות במזומן יהיו עכשיו הרבה יותר גדולות, לאור החקיקה שהייתה בנושא החד פעמי.

אורי מקלב: אני אומר לך, אני מודיע לך כאן, שאנחנו הזהרנו מפני ההיבטים וההשלכות.

אורי מקלב: יושב ראש ועדת הכספים ניסה למצוא איזה מנגנון, אבל להטיל את המס היה יותר חשוב מהנושא הזה.

אורי מקלב: אין ספק שאחת הדוגמאות הבולטות לפערים יהיו באנשים שקונים בכמויות.

אורי מקלב: מדובר על פער של מעל 100 אחוז.

אורי מקלב: כל עסקה וכל הברחה - תלוי מה הכדאיות שלה.

אורי מקלב: היא נמדדת בכדאיות.

אורי מקלב: אם בשביל 10 אחוז - אנשים יעשו פחות, אבל כשזה מגיע ל-100 אחוז, אין עוד מוצר עם פער כזה גדול בין מה שקורה מעבר לגדר למה שקורה פה.

אורי מקלב: בגלל המיסוי.

אורי מקלב: זה לא שאתה קונה סחורה פחות טובה.

גלעד קריב: עמיתי, חבר הכנסת מקלב, התופעה הזאת של קניית מוצרים יותר זולים ממדינות זרות תוך פגיעה בייצור המקומי הישראלי ובמסחר הישראלי מוכרת לנו כמעט מכל תחום קמעונאי וסיטונאי.

אורי מקלב: אבל לא בהיקפים ובכדאיות כאלה.

גלעד קריב: לך לדבר עם בעלי המתפרו ובעלי מפעלי הטקסטיל שסגרו בפריפריה הישראלית את עסקיהם אחד אחרי השני.

גלעד קריב: גם שם, לצערי, ממשלת ישראל לדורותיה לא טרחה לעשות תהליכים מסודרים - לא של הסבה, לא של הכשרה, לא של הגנה על התעשייה הישראלית.

אורי מקלב: אני חושב שהטקסטיל כבר עבר לסין.

גלעד קריב: גם לירדן, גם לרשות הפלסטינית.

אורי מקלב: מירדן זה עבר לטורקיה.

אורי מקלב: בסדר.

גלעד קריב: אדוני היועץ המשפטי, ואז נקריא את הצו ונצביע.

אלעזר שטרן: יש הבהרה חשובה: עשינו איזשהו תיקון בהסכמה עם נציגי הממשלה.

אלעזר שטרן: יש תיקון בנוסח של הצו.

אלעזר שטרן: חשוב לי להדגיש מה התיקון הזה לא עושה.

אלעזר שטרן: סעיף 42 לחוק הוא הסעיף שמכוחו בעצם מאריכים את תוקף הוראת השעה.

אלעזר שטרן: עכשיו, סעיף 42 באמת מדבר על תשלום במזומן לתושבי האזור, וסעיף 43 הוא הסעיף שבעצם משלים את ההסדר הזה.

אלעזר שטרן: הוא קובע שכאשר יש תשלום כזה מעל סכום של 50 אלף שקלים, צריך לדווח לרשות לאיסור הלבנת הון.

אלעזר שטרן: ברור בעיניים שלנו, מבחינה מקצועית, שסעיפים 42 ו-43 זה הסדר אחד עם היבטים שונים.

אלעזר שטרן: אני אומר את זה כי הביטוי שבו משתמשים בסעיפים השונים הוא תקופת הוראת השעה.

אלעזר שטרן: זאת אומרת, גם בסעיף 42(א) וגם בסעיף 42(ב) וגם בסעיף 43 משתמשים בביטוי בתקופת הוראת השעה.

אלעזר שטרן: לכן, כאשר בנוסח המוצע בעצם מאריכים את תקופת הוראת השעה, השר באישור הוועדה מאריך את התוקף של תקופת הוראת השעה - המשמעות של זה היא שתקופת הוראת השעה מוארכת הן לעניין סעיף 42 והן לעניין סעיף 43, כי זה הסדר אחד וזה שימוש באותו ביטוי, ולכן גם ההסדר של 42 וגם ההסדר של 43 מוארך.

גלעד קריב: בסדר גמור.

גלעד קריב: ברור.

גלעד קריב: יש איתנו בזום את גב' מורן חדד ממתאמת פעולות הממשלה בשטחים.

גלעד קריב: בבקשה, התייחסות קצרה שלך.

מורן חדד: שלום, תודה רבה על הזכות להתייחס.

מורן חדד: ממש בקצרה, אני רק אומר שאנחנו מבינים את החשיבות העצומה הזאת של האפשרות להעביר את התשלום המקוון לפועלים הפלסטיניים שעובדים בישראל כדי לצמצם את היקפי המזומנים ברשות הפלסטינית.

מורן חדד: יש עיסוק בנושא הזה בהובלת משרד האוצר.

מורן חדד: אנחנו מנסים לפרוץ את הנושא הזה ולממש אותו.

מורן חדד: אנחנו רק צריכים להאיץ ולהתקדם בתחום הזה, כי אנחנו מבינים שבעצם אנחנו, מדינת ישראל, מעצם זה שאנחנו מגדילים את מכסות התעסוקה וומשיכים לשלם לפועלים האלה במזומן - אנחנו בעצם מעודדים את הגדלת המזומנים ברשות הפלסטינית.

מורן חדד: זה כמובן לצד היכולת להקים ולאפשר את הקמת התאגידים הקו-רספונדנטיים והקשרים בין המערכת הבנקאית הישראלית לפלסטינית, כדי בעצם לאפשר לחוקים שאנחנו מדברים עליהם פה להיכנס לתוקף בצורה מיטבית, עם היערכות טובה ותיאום מול הרשות הפלסטינית.

מורן חדד: אנחנו כמובן מאוד נשמח שיאריכו את הוראת השעה, ולצד זה לקדם באופן מאוד-מאוד מואץ את התהליך של התשלום המקוון.

גלעד קריב: תודה לך, גב' חדד.

גלעד קריב: כמובן, המשימה של קידום הפתרונות היא לפתחה של הרשות המבצעת, הממשלה, ופחות לפתחנו.

גלעד קריב: אני כמובן מברך גם על הגדלת מספר העובדים והעובדות הפלסטיניים שיש להם רישיון לעבוד בישראל וגם על חיזוק קשרי התיאום ושיתוף הפעולה עם הרשות הפלסטינית והמוסדות הפיננסיים הפלסטיניים, בהקשר הזה ובכל הקשר אחר.

גלעד קריב: נקריא את הצו, בבקשה.

אלעזר שטרן: צו לצמצום השימוש במזומן (הארכת הוראת השעה לעניין שימוש במזומן בעסקאות עם תושבי האזור או תושבי המועצה הפלסטינית), התשפ"ב-2021 בתוקף סמכותי לפי סעיף 42(ב) לחוק צמצום השימוש במזומן התשע"ח-2018 (להלן - החוק), בהסכמת שר המשפטים, שר הביטחון ונגיד בנק ישראל, ובאישור ועדת החוקה, אני מצווה לאמור: הארכת תקופת הוראת השעה

גלעד קריב: תודה.

גלעד קריב: מי בעד?

גלעד קריב: מי מתנגד?

גלעד קריב: אושר

גלעד קריב: אושר פה אחד.

גלעד קריב: ישנה הערה לפרוטוקול של נציגת רשות האוכלוסין, אני מניח שהיא תבקש להתייחס לנושא הזה של מעורבות הרשות בהנפקת התלושים.

גלעד קריב: אחרי שאישרנו את הצו, גב' אפרת לב ארי מהרשות, בבקשה.

גלעד קריב: התייחסות קצרה ואנחנו חותמים.

אפרת לב ארי: תודה.

אפרת לב ארי: אני רק רוצה לדייק לגבי מה שנאמר על הבקרות שלנו על העברת הסכומים כיום: כיום יש לנו בקרות וידיעה ברורה על העברה של כספים רק בכל מה שנוגע לתנאים הסוציאליים שמועברים דרכנו, כצינור, לגופים השונים ולעובדים, אבל לא לגבי שכר הנטו.

אפרת לב ארי: גם בכל מה שנוגע לתלושים - אנחנו לא מנפיקים תלושים לעובדים כי אנחנו לא המעסיקים שלהם, אלא רק דמוי תלוש על סמך דיווחים שהמעסיקים מעבירים אלינו.

אפרת לב ארי: זה הכל, תודה.

גלעד קריב: בסדר גמור.

גלעד קריב: ראשית תודה על ההעברה.

גלעד קריב: אני אומר עוד פעם: במושב הזה יתקיים דיון מסודר וארוך, ואני מציע שבו נתייחס גם להתקדמות שלכם בפתרון הסוגיה.

גלעד קריב: תודה לכולם.

אורי מקלב: רק נחדד שההעברות הן בטח הרבה יותר גדולות.

גלעד קריב: כן.

גלעד קריב: הדיון הסתיים, תודה.